વર્ષો વીતી ગયા… અને આજે એ જ ચેહરો નામચીન બની ગયો હતો! એને આ સ્થાને જોઈને મને જરા પણ નવાઈ નહોતી લાગી છતાં મારું મન એની યશગાથા સંભળવા આતુર હતું. મોકો પણ મળ્યો મને. એક વખત એનો ભાઈ મળી ગયો. એ તો હવે કોઈ સારી જગ્યાએ નોકરી કરતો હતો. મેં એને નસીમનાં ખબર પૂછ્યા. એ લોકો હવે એની ઝૂંપડી છોડી વિકસિત વિસ્તારમાં આરામથી રહેતાં હતાં. મને એમાં રસ ન્હોતો, મેં એની પાસેથી નસીમનો નંબર માંગી લીધો. પણ ફોન ના કર્યો એ વિચારીને કે હવે એ બહુ વ્યસ્ત હશે રાજકારણમાં અને કદાચ ન ઓળખે તો?